Есватини
Кралство Есватини (, до 19 април 2018 г. Свазиленд, също Суазиленд) е малка държава в Южна Африка.

География 

Есватини е една от най-малките държави на континента Африка (по-малка от нея е само Гамбия). Разположена е на границата между Южноафриканската република на запад и Мозамбик на изток. Името произлиза от името на племето свази от групата банту.

Есватини предлага голямо разнообразие от пейзажи – от планини, разположени по границата с Мозамбик, до савани на изток и тропически гори на северозапад. Няколко реки преминават през страната.

История 

На територията на кралство Есватини са открити предмети, сочещи за човешка дейност още от каменната ера. Праисторически рисунки върху скали, датиращи още от 25 000 г. пр.н.е.

Най-ранните обитатели на тази територия са ловците Койсан. По-късно те са заменени от племената на Банту по време на техните миграции. Има следи от земеделие и използване на желязо още през 4 век. Хората са говорели език, предшественик на днешните соту и нгуни. Управляващият и днес род Дламини се установява през 18 век.

Държавата на свазите е била обявена за английски протекторат през 1906 година. На 6 септември 1968 страната е провъзгласена отново за независима. В същия ден Мбабане е обявен за столица.

Административно деление 

Есватини е разделен на 4 района:

 Хохо
 Лубомбо
 Манзини
 Шиселвени

Столицата Мбабане има население 95 207 души (преброяване 2007), а вторият по големина град в страната Манзини има 73 000 души население. Други по-големи градове са Лобамба, Ситеки и др.

Население 

Населението на Есватини към 1 юли 2008 г. е 1 128 814 души, като през 2005 е било 1 173 900 души, отрицателният естествен прираст се дължи на СПИН епидемията сред чернокожото население. Гъстота на населението е 66,1 жители на кв. км. Естественият прираст е 31. Средна продължителност на живота: мъже – 39.8 г., жени – 39.4 г. Страната е в състава на Британската общност. Името на страната идва от племето свази смесено с малко зулу и бели африканци, потомци най-вече на британци и африкана. Традиционно свазите са земеделци и животновъди, но сега повечето работят в сферата на градската икономика и в правителството. Някои свази работят в мините в Южна Африка. В Есватини също има и португалски заселници и черни бежанци от Мозамбик. Християнството в Есватини е смесено с традиционни вярвания и религии.

Расов състав 
 97% – черни
 3% – бели африканци (33 000 души)

Държавно устройство 

Есватини е кралство, като от 1986 г. крал на страната е Мсвати III. Традиционно кралят управлява заедно с майка си Индовузаки (букв. Голямата слоница), като кралят е административен глава на държавата, а майка му е духовен водач.

Икономика 

Икономиката на страната зависи почти изцяло от селското стопанство, в което е заета преобладаваща част от населението. Главните култури са захарна тръстика, царевица, памук, просо, картофи. Животновъдство: едър рогат добитък, козе, овци, свине.

70% от населението живее в селата и в резултат на сушите хиляди хора остават без препитание. В страната има 40% безработица и почти 70% от населението живее с по-малко от 1 долар на ден. Есватини е на средно ниво според индекса на човешкото развитие (ИЧР).

Едни от най-големите проблеми за страната са ерозията на почвата, сушите и наводненията. През 2004 г. е оповестено, че 38,8% от населението на страната е заразено с вируса на СПИН (за повече информация: СПИН в Африка). Министър-председателят Темба Дламини обявява хуманитарна криза заради комплексния ефект от растящата бедност, големия брой на заразените със СПИН и многото суши през годината.

Есватини има добре поддържани връзки с Република Южна Африка, както и железопътни линии от изток на запад и от север на юг.

Култура

Източници

Вижте също 
 Дипломатически мисии на Есватини

Правителство 
 Правителство на Есватини официален сайт.
 Министерство на туризма официален сайт.

Новини 
 Таймс от Есватини вестник.

Преглед 
 BBC News – Есватини.